钦定古今图书集成/理学汇编/文学典/第060卷 > 周朴
## 钦定古今图书集成/理学汇编/文学典/第060卷 > 周朴

按：“《全唐诗话》：朴，唐末诗人，寓于闽中僧寺，假丈室以
居，不饮酒茹荤，块然独处。诸僧晨粥，卯时食，朴亦携
巾盂厕诸僧下，毕饭而退，率以为常。郡中豪贵设供，
率施僧钱，朴即巡行拱手，各丐一钱。有以三数钱与
者，朴止受其一耳。得千钱以备茶药之费，将尽复然，
僧徒亦未尝厌也。性喜吟诗，尤尚苦涩，每遇景物，搜”
奇抉思，日旰忘返，苟得一联一句，则忻然自快。尝野
逢一负薪者，忽持之，且厉声曰：“我得之矣。”樵夫矍然
惊骇，掣臂弃薪而走。遇巡徼卒，疑樵者为偷儿，执而
讯之。朴徐往告卒曰：“适见负薪，因得句耳。”卒乃释之。
其句云：“子孙何处闲为客，松柏被人伐作薪。”彼有一
士人，以朴僻于诗句，欲戏之。一日，跨驴于路，遇朴在
旁，士人乃欹帽掩头吟朴诗云：“禹力不到处，河声流
向东。”朴闻之，忽遽随其后且行，士但促驴而去，略不
回首。行数里，追及，朴告之曰：“仆诗‘河声流向西’，何得
言‘流向东’？”士人颔之而已。闽中传以为笑。黄巢至福
州，求得朴，问曰：“能从我乎？”答曰：“我尚不仕天子，安能
从贼？”巢怒杀之。